khistorydata/jeongjo-sjw-relations huggingface dataset:
정조 21년
戶曹啓目粘連昌寧漕船致敗沙格等另加嚴覈期於輸款爲白乎旀領運差使員安骨萬戶金壽玉全無作綜之法終歸臭載之境論其罪狀萬萬駭然爲先罷黜待漕運畢上納拿問重勘爲白乎旀都差使員密陽府使李義綱六隻船一時致敗則常時不善董飭之責在所難免護送地方官巨濟府使梁垸漂流之患始自掌內則護送不用心之罪亦極可駭竝只罷黜令該府拿問處之爲白乎旀敗船地方官㓒原縣監朴命燮漕轉之法意甚重致敗旣在境內一體拿問定罪爲白乎旀拯劣米以錢代捧乃是筵稟定式自臣曹有難擅便令廟堂稟處爲白乎旀他餘穀物令各該衙門稟處何如判付啓依允爲旀嶺南之設置漕倉政爲杜後弊於臭載則年來犯科依舊紀綱所在寧不駭痛六隻雖異於九隻其爲夥然與年前該倅可謂二而一豈有輕重之可言都差使員不可罷黜而止令該府拿問別般勘律以爲懲後之地爲良如敎
정조 21년
韓晩裕啓曰吏曹判書李秉鼎再牌不進推考傳旨今方捧入而開政命下之後如是違召無意承膺事極未安所當更請牌招而係是一日三牌何以爲之敢稟傳曰更爲牌招
정조 21년
以吏曹參議蔡弘遠牌不進罷職傳旨傳于李肇源曰只惟更爲牌招
정조 21년
韓晩裕啓曰吏曹判書李秉鼎參議蔡弘遠牌不進推考傳旨及罷職傳旨今方捧入而開政命下之後如是違召不卽承膺事甚未安判書李秉鼎更爲牌招何如傳曰允
정조 21년
李肇源啓曰臣先正文正公宋時烈致祭進去下直之意敢啓傳曰知道
정조 21년
傳于兪漢寧曰同副承旨入侍
정조 21년
有政吏批判書李秉鼎進參判未差參議蔡弘遠式暇左承旨韓晩裕進以徐邁修爲吏曹參判申耆爲同義禁尹得孚爲氷庫提調尹秀東爲昌陵令尹㬘爲密陽府使申啓文爲巨濟府使書題官單趙順得
정조 21년
兵批判書權病參判李祖承病參議睦萬中入直進參知李景溟病同副承旨兪漢寧進護軍洪明浩李城輔副護軍尹行恁竝單付
정조 21년
以執義李翊模掌令韓永逵司諫李貞運獻納李羲甲正言李海淸牌不進罷職傳旨傳于兪漢寧曰只推
정조 21년
韓晩裕以檢校待敎徐有榘意啓曰日省錄修正事體莫重前後飭敎不啻諄勤而卽伏見去丙辰年日省錄則當錄條件之全然闕漏者殆過數三十處不審之失臣亦不勝惶恐而當該檢書官不可無飭其中落漏最多之檢書官成海應令該府拿問處之何如傳曰允待校正冊子修納捧傳旨
정조 21년
傳于明日當由逌瞻門展拜景慕宮該房知悉
정조 21년
李泰永以弘文館言啓曰新除授副校理李顯默卽爲牌招察任何如傳曰允
정조 21년
兪漢寧以備邊司言啓曰卽見南兵使李壽鵬狀啓則以爲三水府厚州留防每年五月魚面神方自作江口四鎭堡邊將替相入防又使新舊乫波知兩鎭堡土卒輪回把守蓋留防設置專由於厚州曠廢而今則許闢募集設鎭建官各鎭堡之依前留防不過貽弊而已至於把守前者立把之址人家聯絡言語相報他鎭卒之越境入把尤無義意留防把守等節該鎭專管擧行似合便宜故關問于厚州僉使李健秀處則所報果無異同請令廟堂稟處矣當初入防與把守由於厚州之空虛而今旣設鎭建官則事不當膠守舊例以致無益而有弊依狀請自今年爲始鎭將入防土卒把守竝爲革罷使該鎭專管擧行俾無邊政疎虞之弊事各別申飭何如傳曰允
정조 21년
兪漢寧以義禁府言啓曰都差使員密陽前府使李義綱令該府拿問別般勘律事傳旨啓下矣李義綱今方待命拿囚之意敢啓傳曰知道明日捧供可也
정조 21년
兪漢寧以義禁府言啓曰吏曹啓辭批旨內今番諸道報來中百歲老人之年前遺漏各該邑倅令道臣捧現告狀聞後一竝拿處可也事命下而卽見慶尙監司李亨元狀啓則星州百歲老人金連太遺漏當該星州兼任仁同前府使南有寬現告矣南有寬今方待命拿囚之意敢啓傳曰知道依同罪他囚例區別功議草記勘放可也
정조 21년
兪漢寧以義禁府言啓曰地方官巨濟前府使梁垸致敗地方官漆原縣監朴命燮等拿來慶尙監司狀啓戶曹啓目憑閱處之事傳旨啓下矣梁垸時在任所云依例發遣府書吏交代後拿來朴命燮亦在任所云發遣府羅將拿來何如傳曰允
정조 21년
兪漢寧以義禁府言啓曰植松萬戶李元喆孟山縣監金基豐溫陽前郡守尹𡊠興德縣監李趾光等拿問事傳旨啓下矣李元喆時在任所云依例發遣府書吏交代後拿來尹𡊠下去京畿驪州地云金基豐李趾光俱在任所云發遣府羅將竝拿來何如傳曰允
정조 21년
前都承旨徐邁修狀啓臣於昨日行大護軍宋煥箕處傳宣聖批之由已爲馳啓爲白有在果行大護軍宋煥箕今二十四日自振威離發轉向成歡驛是白乎等以臣亦爲隨往緣由馳啓爲白臥乎事傳曰見卿狀啓山林之行已過畿境云日望其賁然肯顧而行邁悠悠無意旋旆況今初熱無異盛夏而七耋筋力在途必多撼頓決知其必難强而徒事敦迫以外面文具備例之者實非懋實底道更遣史官問其起居仍以更待秋涼上來之意傳諭卿則復路事回諭
정조 21년
事變假注書李晳狀啓臣於本月二十二日敬奉聖敎二十三日申時量馳到驪州牧上洞行副護軍李城輔所住處則以爲臣鄕里病伏之中竊聽道路所傳則儒賢造朝開講禮成莫大之慶億兆欣踊而臣名係宮僚跡阻講綴瞻望歡忭之餘益切戀菀之忱不意史官儼臨傳宣聖旨申以筵敎責勉之訓凝佇之諭諄複鄭重有非無狀賤臣所敢承當惶恐踧踖措躬無所臣之情實曾所仰暴而至於狗馬賤疾最是風漸宿症近益沈篤神精昏昧氣息凜綴房闥之間欲起還仆者數而耳聾特甚言語不相通種種症形皆是史官之所親覩也以此癃廢之狀實無自力之望雖欲冒進而不可得矣慢命之罪益無所逃伏地戰悚恭竢威罰之降而已云矣臣則仍爲復路緣由馳啓爲白臥乎事傳曰招徠之擧豈爲外面觀瞻必致之意到今在卿尤緊卿其俟少間上來之意令地方官下諭于行右諭善李城輔處
정조 21년
兵曹啓目粘連全羅道康津縣莞島居良人蔡昌淑等三人拯活人命之數至於十九名之多誠爲可嘉首褒人蔡昌淑似當依法典施以加資之典是白乎矣係干恩賞上裁敎是白乎旀李日同金登孫論賞一款令本道拔例施賞之意分付何如判付啓依回啓施行爲旀其餘二人帖加一體成給俾遠外土人知朝家重民命之意爲良如敎
정조 21년
大司成尹得孚疏曰伏以臣以百無肖似之賤品叨萬不堪當之重任其爲名器之玷搢紳之羞已不可言頃上辭疏未蒙鞶遞之恩豈不誠萬萬惶懍而然而不敢再三瀆撓者誠以元子宮開講有期吉日將卜臣民之顒望在於斯宗社無疆之休基於斯凡有血氣之倫者莫不延頸聳喜計日以待臣雖至愚亦有一段秉彝之天是以纔聞元子師傅入京之奇冒沒出肅同參講筵獲覩溫文之容少伸慶忭之忱臣願遂矣臣榮極矣況於伊日又伏承入侍之命玉音鄭重恩諭罔極有若家人父子之間嗚呼臣之一身非臣之有敢不殫心竭力少效涓埃而但臣姿質輕淺知識魯莽無以粗效講討之誠少裨睿學之萬一臣方滿心慙忸乃於間三日開講之日師傅已尋鄕路右諭善未及造朝而臣之獨登講筵實不免濫越之罪又伏聞大僚筵奏特許陞秩臣惶隕愧悚尤不知措躬之所夫亞卿之秩卽周官命德之器上不可以誤授匪人有傷愼簡之政下不可以冒受匪據自速負乘之恥臣雖耄荒顧何敢揚揚冒出視若固有累聖上則哲之明壞淸朝官方之重哉玆敢披瀝肝血仰瀆崇嚴伏乞還收新資以重公器以安私分焉臣無任云云答曰省疏具悉卿其勿辭行公
정조 21년
丁巳四月二十五日卯時上御誠正閣諸承旨持公事入侍時行都承旨趙鎭寬左承旨韓晩裕右承旨李勉兢左副承旨尹致性右副承旨李肇源同副承旨李泰永假注書李允謙尹命烈記事官吳泰曾金履永檢校徐有榘以次進伏訖上曰各房讀奏公事肇源讀奏兵曹啓目全羅左水使趙岱帶率軍官李元龜啓請事全羅右水使金處漢狀啓拯活人蔡昌淑褒賞令該曹稟處事致性讀奏咸鏡監司李鼎運啓本罪人金昌仁等端川等邑到配事忠淸監司林濟遠啓本殺獄罪人等考訊次數開錄事又啓本罪人鄭文在禮山縣到配事命書判付訖上命榻敎曰政官牌招開政又命書傳敎曰右承旨許遞前望單子入之待下批牌招察任上曰全羅水使入侍出榻敎允謙承命出傳與全羅左水使趙岱偕入進伏上曰下去善爲之也命致性宣諭命先退上曰無公事房先退鎭寬晩裕勉兢泰永先退上曰近久不雨農家方企之云乎以諸道狀啓觀之則兩西不如湖南矣肇源曰諸道中兩南最爲沾洽云矣上曰先正祠版今日入城己巳以後初有之事也先正爲孝廟師傅早被恩遇年未六十而已以大老見稱至于三朝而禮遇曠絶矣大抵先正秉義之卓出處之正予所曠感者深焉今於百年之後聞其祠版之入京予實有愴感者矣今下親撰祭文出給香室官淨書可也往迎於城外者凡爲幾何肇源曰搢紳章甫幾皆出往云矣上曰諸承旨如有往參者出去可也上曰景獻公獨拜西宮之節亦可謂卓然而昏朝孽臣之誣爲先正不瞑之恨云矣肇源曰此語在文純公權尙夏所記矣命退承史以次退出
정조 21년
丁巳四月二十五日辰時上御重熙堂左副承旨入侍時左副承旨李肇源假注書尹命烈記注官金良倜記事官吳泰曾以次進伏訖上曰先正祠版何時入來耶肇源曰差晩當入來云矣上曰章甫之出迎者凡爲幾何肇源曰當往者盡往云矣然而湖中多士之伏閤者不得出迎亦是抑鬱之一端也上曰封章何事肇源曰前年奉朝賀書中有五條凶言遍于湖西之語湖西士夫之冀北也爲士者旣聞此語一欲辯暴事理與義分卽是當然而閱月伏閤無路徹呈政院旣無以冒禁而捧入在儒生不可以抱疏而空還群情抑鬱士氣摧沮本事雖是禁令而此亦不過多士之自明而自暴者則恐宜有參酌之道且念待士之義亦恐得宜矣上曰爾其筵退後招致封章儒生以予意面諭曰爾等爲雪一方之恥有此封章之擧云而爾等豈有恥乎囂囂者計在敲撼大臣欲使之自起自熄設禁於疏章卽爲大臣也予視湖西如視鄒魯在爾等如有毫分爲累之端則不待爾等之封章當先卽洞諭本道人士矣到今此疏許捧殊非當初爲大臣設禁之本意爾等知此退去而違禁之疏欲示優待之意則或有付之史官藏于西庫之故事原疏令翰林取來藏之春秋館西庫筵敎一通招致封章諸生給之可也仍命退承史以次退出
정조 21년
丁巳四月二十五日申時上御重熙堂同副承旨入侍時同副承旨兪漢寧假注書李允謙記注官金良倜記事官吳泰曾以次進伏訖上曰吏議果入來耶漢寧曰牌去來姑未入來矣上曰催促事分付賤臣承命出傳仍命退承史以次退出
정조 21년
行都承旨洪明浩坐行左承旨李祖承坐行右承旨申耆坐左副承旨李魯述在外右副承旨金達淳坐直同副承旨李景溟坐直注書柳遠鳴仕一員未差假注書尹命烈仕直事變假注書李毅采仕
정조 21년
大駕詣景慕宮展拜罷入齋室後內閣政院玉堂藥房口傳問安答曰知道
정조 21년
尹致性啓曰合辭方張之時兩司無詣臺之員事甚未安除在外未肅拜呈告人員竝卽牌招何如傳曰允
정조 21년
尹致性啓曰卽者義禁府都事來言時囚罪人李義綱捧供事命下而判義禁洪檍未肅拜知義禁李祖承同義禁徐邁修在外只有同義禁申耆一人不得備員開坐云判義禁洪檍卽爲牌招何如傳曰允
정조 21년
以江華留守林蓍喆狀啓有難遽然離營待令于文殊山城惶恐待罪事傳于兪漢寧曰政院分付矣備局知委矣此非傳敎而何則謂無踏印文跡者寧有如許國綱臣分乎曰以傳敎則傳敎比之印關輕重果何如乎逗留中路投呈狀啓者尤爲駭然該守臣爲先刊去職名發遣宣傳官奪其密兵符拿來待交龜拿待以爲親問嚴處之地亦令兵曹知悉然則文書經歷持待事更令政院分付守臣之代卽刻議薦政官牌招下批待下批當日辭朝倍道卽爲赴任似此狀啓不爲請罪無一言捧入事關於沁留則國綱不欲顧臣分不欲守是果何許貌樣當該在院承旨一竝遞其職狀啓還下送
정조 21년
傳于兪漢寧曰承旨前望單子入之待下批牌招察任
정조 21년
承旨前望單子入之洪明浩金達淳李魯述申耆李祖承李景溟落點
정조 21년
申耆啓曰判義禁洪檍牌不進推考傳旨今方捧入而時囚罪人李義綱捧供事命下之後如是違牌不卽擧行事甚未安更爲牌招何如傳曰允
정조 21년
洪明浩啓曰新除授左副承旨李魯述時在京畿驪州地斯速乘馹上來事下諭何如傳曰允
정조 21년
申耆啓曰行大司憲金載瓚執義李翊模掌令韓永逵牌不進掌令洪彦燮持平金壽祖鄭宗魯在外監察茶時之意敢啓傳曰知道
정조 21년
申耆啓曰判義禁洪檍再牌不進推考傳旨今方捧入而時囚罪人李義綱捧供事命下之後如是違牌終不承膺事體所在極爲未安所當更請牌招而係是一日三牌何以爲之敢稟傳曰許遞前望單子入之待下批牌招察任
정조 21년
判義禁前望單子入之閔鍾顯落點
정조 21년
以判義禁閔鍾顯牌不進推考傳旨傳于李景溟曰聞有實故許遞前望單子入之待下批牌招察任
정조 21년
判義禁前望單子入之趙宗鉉落點
정조 21년
申耆啓曰新除授判義禁趙宗鉉方在罷職不敍中何以爲之敢稟傳曰敍用
정조 21년
申耆啓曰判義禁趙宗鉉牌不進推考傳旨今方捧入而時囚罪人李義綱捧供事命下之後如是違牌不卽擧行事甚未安更爲牌招何如傳曰允
정조 21년
以京畿監司李在學狀啓朔寧郡民家燒燼事傳于李景溟曰方農失所極爲矜悶拔例顧助斯速奠接後使之報營事回諭
정조 21년
以平安監司朴宗甲狀啓朔州府民家燒燼事傳于李景溟曰方農失所極爲矜悶拔例顧助斯速奠接後使之報營其中小殘戶身役勿徵事回諭
정조 21년
備邊司薦望以李義弼爲江華留守
정조 21년
申耆以兵曹言啓曰今月二十九日二內禁軍番次矣該番將任聖尹改差代依例口傳差出何如傳曰允
정조 21년
兵曹口傳政事以曺命集爲內禁將
정조 21년
申耆以兵曹言啓曰今月二十九日二內禁軍番次而新除授該番將曺命集在外今姑改差其代更爲口傳差出何如傳曰允
정조 21년
兵曹口傳政事以金處純爲內禁將
정조 21년
有政吏批判書李秉鼎進參判徐邁修在外參議未差右副承旨金達淳進以金近淳爲校理趙鎭寬爲禮曹參判姜彝正爲兵曹參判金勉柱爲兵曹參知韓用龜爲吏曹參議李漢豐爲右尹江華留守單李義弼兵曹參議金勉柱參知睦萬中
정조 21년
兵批判書權病參判姜彝正參議金勉柱未肅拜參知睦萬中入直進同副承旨李景溟進知事趙宗鉉護軍趙鎭寬副護軍韓晩裕尹致性李肇源李泰永兪漢寧竝單付鎭撫使單李義弼
정조 21년
李景溟以吏曹言啓曰政廳承旨相避非啓請則例不得照擬而今日政新除授弘文館校理金近淳與政廳承旨金達淳四寸兄弟相避而臣矇然擬望至蒙恩點誠不勝萬萬惶恐而弘文館校理金近淳望筒勿施何如傳曰允
정조 21년
李景溟以兵批言啓曰前判尹趙宗鉉敍用送西矣資級係是輔國當爲知中樞下批而時無見窠依例作闕下批之意敢啓傳曰知道
정조 21년
金達淳以弘文館言啓曰副應敎韓用鐸連呈辭單不爲行公卽爲牌招察任何如傳曰允
정조 21년
金達淳以弘文館言啓曰新除授副修撰尹行直時在京畿安山地經筵入番事緊斯速乘馹上來事下諭傳曰依啓
정조 21년
李祖承以戶曹言啓曰時御所內各司雨漏處修改吉日令日官安圭祥推擇則今四月二十八日辰時爲吉云以此日時擧行何如傳曰允
정조 21년
金達淳以禮曹言啓曰郊壇四孟朔遣禮郞看審有無頉自該曹草記事定式矣發遣郞廳各壇次第摘奸則南壇先蠶壇雩祀壇祈雨壇漢江壇厲壇壇上及四面紅箭門墻垣階砌俱爲無頉先農壇壇上四面紅箭門墻垣東南北階砌無頉西邊階砌石塗灰剝落司寒壇四面紅箭門西南北墻垣階砌無頉東邊墻垣階砌間間頹落莎草間間枯損卽爲修改事分付該監該部此後看護等節着實擧行事各別申飭之意敢啓傳曰知道
정조 21년
申耆以訓鍊都監言啓曰今四月二十六日景慕宮展拜時因兵曹節目金虎門軍三十名除出把摠李仁默哨官申大益率領挾輦侍衛集春營軍五十名哨官李盛愚領赴都領營門還宮後各還直所而竝待標信擧行之意敢啓傳曰知道
정조 21년
申耆以御營廳言啓曰今四月二十六日景慕宮展拜時依兵曹節目弘化門入直軍五十名除出新營入直千摠鄭潤弼出番哨官趙元軾領赴于禁衛營都營陣東營入直軍三十名除出入直哨官成龍彦率領宮大門外把守而竝待標信擧行解嚴後各還本處入直之意敢啓傳曰知道
정조 21년
李景溟以均役廳言啓曰前咸鏡監司趙尙鎭本道揮罹防簾之弊不可不軫恤事擧條批旨內旣聞之後不可仍置與該堂相議使之論理草記可也事命下矣北關海稅當初自該道量定其額仍自該道比摠以納故較諸他道稅額最少屢十年之間別無不足之說矣挽近以來頉報相續至有前道臣筵稟之擧其爲民弊似必有由而第漁鹽之産自有彼此贏縮之時箭網雖不足而船鹽或有裕此邑雖減數而彼邑或增額則推移牽補豈無其道而遺漏者不加査察陳廢者只請蠲減昨年之減給廢箭旣爲百坐而今年之說弊又如此若此不已則北關漁稅終必無稅而後已且其陳列槪言弊瘼而無某邑某處之指的爲言者則雖欲査減亦無以憑據更令該道道臣無論船鹽箭網逐邑査實可減者減之可增者增之詳細考較彼此推移使公稅無空失之患民弊得永除之意申飭分付何如傳曰允
정조 21년
申耆以義禁府言啓曰江華留守林蓍喆拿來事傳旨啓下矣林蓍喆時在任所云發遣府都事交龜後拿來之意敢啓傳曰知道
정조 21년
申耆以義禁府言啓曰時囚罪人南有寬拿囚草記批旨內依同罪他囚例區別功議草記勘放可也事命下矣同罪之李彦藎安廷鐸等頃因判付附過放送南有寬依此例附過放送之意敢啓傳曰知道
정조 21년
黃海監司李義駿疏曰伏以吉月良辰元子宮講筵肇開太平萬世自今伊始延頸之忱中外惟均臣於日昨伏奉海西伯除旨恩出匪望感結中腸拊躬踧惕不覺汗淚之交逬仍伏念臣猥以無似偏被鴻私頂踵毛髮擧歸造化拔之坑坎之中置諸袵席之上煦嚅不已至於拂拭拂拭不已遂至寵擢徒以簪履舊物初無一善可紀而起廢七年驟躋宰列梁鵜軒鶴愧恧冞深德海恩山報答蔑階居常惴惴若隕淵谷至於方面重任非但臣始願之所不及亦非人之所以期臣者況此海西一路爲國襟帶以關防則要衝也以民俗則獷悍也自非才全文武望實俱隆者莫宜居之今臣以年則衰暮以志則摧頹才復庸下無所短長非惟臣心所自知聖明亦必俯燭矣夫用人之道內固難愼而在外爲甚欲以器使必先有試臣於前後雖再典州郡只苟免罪過而已小者如此則大處可知今此按察之任又非州郡比堂堂聖朝不患無人而恩點誤加有忽量授之方物議未厭自是必至之勢臣之所以縮伏屢日循例陳疏亦有所未敢者此耳第念重任不可虛縻衷情不可不暴玆敢瀝血陳懇仰瀆崇嚴伏乞聖慈曲垂諒察亟遞臣新授職名以重藩寄以安私分不勝大願臣無任云云答曰省疏具悉卿其勿辭往欽哉
정조 21년
丁巳四月二十六日卯時上詣景慕宮展拜入侍時行都承旨趙鎭寬左承旨韓晩裕右承旨尹致性左副承旨李肇源右副承旨李泰永同副承旨兪漢寧假注書李允謙尹命烈記注官金良倜記事官吳泰曾檢校待敎沈象奎徐有榘以次侍立上具翼善冠衮龍袍乘輿出交泰門永淸門由明政門出弘化門入逌瞻門至齋室外降輿所降輿步詣就板位行再拜禮仍詣廟內奉審訖還御齋室少頃出齋室門乘輿出逌瞻門入弘化門明政門入永淸門命書榻敎曰王大妃殿進御加味順氣散自今日一貼式限五貼煎入仍還內諸臣以次退出
정조 21년
行都承旨洪明浩坐行左承旨李祖承坐行右承旨申耆坐直左副承旨李魯述在外右副承旨金達淳坐直同副承旨未差注書柳遠鳴仕一員未差假注書尹命烈仕直事變假注書李毅采仕
정조 21년
金達淳啓曰明日常參經筵取稟傳曰停
정조 21년
金達淳啓曰來初一日輪對日次而景慕宮夏享大祭齋戒相値頉稟之意敢啓傳曰當次人受點後日次待令
정조 21년
申耆啓曰行大司憲金載瓚未肅拜執義李翊模掌令韓永逵牌招啓辭未下掌令洪彦燮持平金壽祖鄭宗魯在外監察茶時之意敢啓傳曰知道
정조 21년
申耆啓曰合辭方張之時兩司無詣臺之員事甚未安除在外傳旨未下外未肅拜呈告人員竝卽牌招何如傳曰允
정조 21년
傳于洪明浩曰江華留守留待
정조 21년
備忘記江華留守李義弼下直長弓一張長箭一部賜給
정조 21년
申耆啓曰判義禁趙宗鉉再牌不進推考傳旨今方捧入而時囚罪人李義綱捧供事命下而如是違牌不卽承膺事體所在誠極未安所當更請牌招而係是一日三牌何以爲之敢稟傳曰聞有實病云許遞何必每每點下於前望乎在外及時帶承宣人許遞政官牌招開政以在京當爲行公人差出待下批牌招開坐
정조 21년
以禮曹來五月初二日行景慕宮夏享大祭親傳香取稟單子奉敎攝儀爲旀受香日卽朔朝也曉早先詣眞殿行禮仍至享所親省牲器以此擧行爲良如敎
정조 21년
金達淳啓曰今此端午帖製述人中時無職名人令該曹口傳付軍職何如傳曰允
정조 21년
以執義李翊模掌令韓永逵司諫李貞運獻納李羲甲正言李海淸牌不進罷職傳旨傳于金達淳曰只推
정조 21년
以吏曹參議韓用龜牌不進罷職傳旨傳于洪明浩曰只推
정조 21년
以判義禁望筒傳于洪明浩曰首望之實病衆所共知末擬亦然以無故人差出之意果如是乎銓官推考更令擬入
정조 21년
有政吏批判書李秉鼎進參判徐邁修在外參議韓用龜牌不進行都承旨洪明浩進以韓光植爲校理申光履爲知義禁金履翼鄭東愼爲同義禁邊得讓爲判義禁
정조 21년
以副應敎韓用鐸牌不進罷職傳旨傳于金達淳曰只推
정조 21년
以傳諭史官金履永狀啓傳于李祖承曰山林之行幾抵本第戶曹輸送之柴炭米肉尙在固辭之中更令地方官躬傳事令該曹卽爲分付祿俸係是已出肅之山林亦令地方官往傳傳致形止報營仍令道臣狀聞
정조 21년
金達淳以弘文館言啓曰本館上番應敎臣朴載淳以訓鍊都監從事官今日本營上下坐起時晝仕出去之意敢啓傳曰知道
정조 21년
金達淳以弘文館言啓曰新除授副修撰李基讓時在忠淸道海美地經筵入番事緊請斯速乘馹上來事下諭傳曰依啓
정조 21년
申耆以備邊司言啓曰因慶尙監司李亨元後漕倉漕船致敗事狀啓戶曹啓目內以爲道啓中拯劣米限秋成督捧及期添載上納云而拯劣米以錢代捧乃是筵稟定式自臣曹有難擅便令廟堂稟處矣今嶺南雖曰穀賤錢荒旣已定式之後有所闊狹有非畫一守法之意今此拯劣米依定式以錢代捧之意分付道臣何如傳曰允
정조 21년
申耆以義禁府言啓曰姑放罪人吳顯忠査啓啓下還囚稟處之意敢啓傳曰知道
정조 21년
禁府啓目密陽前府使李義綱原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依年前已勘該倅例勘處爲有矣親年篤老曾所洞燭是置本律良中收贖區別功議照放後草記爲良如敎
정조 21년
以應敎朴載淳修撰金履喬聯名上疏傳于申耆曰爾等可謂思亂之徒也顧今狼煙不動犬吠無警則細柳止軍之周亞夫何嘗半一髣髴於始惹怯而飛渡旋起疑而班如平時方命之林蓍喆乎守臣去來例無印關彼所云云特不過遁辭亂譫近於沁留事必以官村無事爲一副當周章之左契今亦宜付不治治之科而所可懼者紀綱也師律也國而無是則無以施令軍而無是則無以立威不以唉其愚矜其迷之念或忽微之防而漸之杜之戒亟命奪其所佩密兵符拿而致之畿營以待過齋之後如爾等者在論思之地者不請其辟反掩其疣文飾題外之談甘心罔上之歸原疏姑先還給守臣方命之爲懍然心寒甚於朝廷之專輒此而毫釐泛忽王章臣節四箇字置之不緊凡今在廷之臣苟有秉彝其敢容喙於其間乎
정조 21년
傳于申耆曰金虎門留門朴載淳金履喬等聯名上疏呼望時不禁當該坐直下位承旨遞其職而屛之闕外
정조 21년
申耆啓曰臣與同副承旨李景溟伴直矣纔已遞職出去伴直無人右副承旨金達淳牌招何如傳曰允
정조 21년
敎江華留守李義弼書王若曰淸朝愼保障之才固重其選名都任居留之責將屬之誰惟玆廟剡之共推卽是宸簡之攸在眷彼沁都雄府實我海門巨防處於溟渤波濤之渺茫天險是設兼以臺隍城池之固壯地利莫如檣帆雲連控神京而輸委鎭堡碁布列諸島而環包外閣之祕籍斯藏藹風雲之長護南樓之遺碑尙在忍陰雨之可忘專制保釐之若是甚難文學政事之尤宜愼揀惟卿文雅愷悌之望精簡明敏之才生長詩禮之家名父肖子齟齬利勢之道忙界閒人言議可觀長瀛館霜臺之席績庸茂著佩湖洲灣府之符念重鎭經遞之餘其責尤大顧朝端歷數以往非卿莫宜玆授卿以江華留守兼鎭撫使卿其克殫乃猷祗服寵命輕裘緩帶不妨羊叔子之風流木屑竹頭亦宜陶士行之綜理惟在寬猛之相濟乃得人和之謨要以撫御而爲心無忽海防之重其餘裁稟厥有典章於戲水壘橫戈庶紓西顧之憂山譙依斗想切北望之忱故玆敎示想宜知悉知製敎金履喬製進
정조 21년
敎黃海監司李義駿書王若曰生民休戚係方伯愼簡于心一路光輝照福星莅藩玆土環海一域紓憂九重顧念我東關防之要實重海西按察之任境包延白黃鳳地利素稱以富饒稅出麻絲鹽魚民産自就於繁殖爲一大都會船通車連摠二十三州星羅碁置惟其承流宣化之責必須剸煩理劇之才士誦石潭大賢之書倘有遺俗存者地尊首陽淸聖之廟誰是聞風起歟惟卿夙播文譽晩躋宰列通塞有數特紆記簪之思該洽著聞幾勤燃藜之業薄試關湖之治旣軫吏事非迂適當藩臬之除斯幸公議所屬玆授卿以黃海道觀察使兼兵馬水軍節度使巡察使海州牧使卿其益殫誠力無替委任文雅其操何難賁俗之道廉謹爲政須盡觀風之方於戲新頒小學之編旣勞纂輯之役初按雄藩之地庶興絃誦之休故玆敎示想宜知悉知製敎朴載淳製進
정조 21년
應敎朴載淳修撰金履喬等疏曰伏以臣等於昨日江華留守林蓍喆處分傳敎下者仰讀俯惟宵以繼日而臣等愚昧死罪竊以爲大聖人睿知猶有所遺慮矣政院分付備局知委王言一出速於置郵固不可以印關之有無而與議於傳敎之奉承則彼守臣所爲其有關於國綱臣分誠有如聖敎者矣而臣等竊觀蓍喆之意非敢以印關爲可重傳敎爲反輕而有所軒軋於其間區區妄意必以爲近日沁臬之重無異外藩非有萬不獲已之事不宜暫離且夫守臣之召謄報馳進自異常例故不敢爲輒行之計而乃有此更請之擧固欲自效耳豈有他腸哉今若關嶺湖嶠外藩之臣不待下諭不待關到只憑傳敎之謄報而顚倒馳進則將以爲率爾而不能盡其職矣何獨疑於蓍喆而惟殿下罪之深重也卽今聖明在上世界平蕩萬萬無是慮而萬有一奸人狙詐或者憑托於符璽信節之外而人臣奉職不能固守於法律常分之內則其害國家而滋後弊豈但止於乖事面而已哉昔文帝之勞軍細柳六轡沓至萬軍環瞻只宜郊迎之不暇夫何符信之更待而亞夫開門乃在於使者持節之後人臣僭分可謂極矣而文帝不罪稱之曰能帝王之爲國家深遠慮奬人臣之盡職而社後日之弊源者何嘗不如是耶臣等此言非敢爲蓍喆游辭圖緩其罪亦非敢以事關沁留不知他顧竊計夫天下之不可易者事變之無窮不可忽者後弊之微漸而實慮夫我殿下聖明或有所遺照玆敢不避竭論聯陳短章惟聖明深察而裁處焉臣無任云云
정조 21년
丁巳四月二十七日卯時上御重熙堂都承旨入侍時行都承旨洪明浩記事官柳遠鳴記注官金良倜記事官吳泰曾以次進伏訖命書傳敎曰禮房承旨入侍賤臣承命出傳右副承旨金達淳進伏上曰右承旨所察之房何房乎明浩曰推考房矣命書傳敎曰承旨房仍右承旨爲軍士房上曰軍士房承旨入侍出榻敎又命書傳敎曰江華留守入侍行到處使之卽爲交龜而今日以後夏享齋戒相値奪符拿來之舊留守姑爲押來留接於畿營公廨以待過齋後處分事奉命宣傳官處下諭賤臣承命出傳右承旨申耆與江華留守李義弼偕入進伏義弼仰奏職姓名上敎耆曰沁留敎文其已啓下乎耆曰俄已啓下矣敎義弼曰舊留守幾乎入來卿其卽速發行所遇處交龜可也仍命義弼先退耆曰前留守奪符宣傳官奪符入來後當復命而旣兼拿來則姑留於前留守押來留接處乎上曰姑留於前留守所留處可也上曰兵曹參議金勉柱肅拜爲之乎耆曰參議參知陞降單子未下故肅拜姑未爲之矣命明浩耆先退達淳曰永禧殿守僕有窠今當差代而本殿受敎揭壁中殿監守僕竝自內閣差出而問于內閣則以爲殿監外不必自內閣差出云故尙未差代矣上曰其時下敎今未記憶更問于其時承聆人可也命退承史以次退出
정조 21년
都承旨未差左承旨未差右承旨未差左副承旨李魯述在外右副承旨金達淳緣故出同副承旨未差注書柳遠鳴差祭一員未差假注書尹命烈仕直李弘謙仕事變假注書李毅采仕
정조 21년
李祖承啓曰明日常參經筵取稟傳曰停
정조 21년
李祖承啓曰行大司憲金載瓚執義李翊模掌令韓永逵牌招啓辭未下掌令洪彦變持平金壽祖鄭宗魯在外監察茶時之意敢啓傳曰知道
정조 21년
李祖承啓曰檢閱金履永謂有身病陳疏徑出依定式禁推傳旨捧入之意敢啓傳曰知道
정조 21년
金達淳啓曰卽者檢閱吳泰曾謂有館規陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 21년
金達淳啓曰卽者應敎朴載淳修撰金履喬謂有情勢陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 21년
以檢閱吳泰曾牌不進罷職傳旨傳于李祖承曰只推
정조 21년
以金履永囚單子傳于李祖承曰分揀放送
정조 21년
注書柳遠鳴差祭代以李弘謙爲假注書
정조 21년
以禮曹景慕宮夏享大祭省牲省器節目傳于李祖承曰依日瞻門展拜例磨鍊百官行禮置之
정조 21년
李祖承啓曰端午帖製述人旣已抄啓矣藝文提學李秉鼎待開門牌招以爲出韻科次之地何如傳曰允
정조 21년
李祖承以吏曹言啓曰卽接通禮院牒報則以爲今此景慕宮擧動時左右通禮不可不備員而右通禮鄭弼祚身病沈重萬無供職之望斯速變通以爲備員奉行之地云右通禮鄭弼祚改差其代口傳備擬以入之意敢啓傳曰知道
정조 21년
吏曹口傳政事以丁志元爲右通禮
정조 21년
李祖承以義禁府言啓曰時囚罪人李義綱原情公事判付內依年前已勘該倅例勘處親年篤老曾所洞燭本律收贖區別功議照放後草記事命下矣年前都差使員密陽前府使李最遠旣因特敎卽其地定配李義綱依此例告身盡行追奪卽其地定配而其十二代祖溥敵愾功臣云功減一等徒三年定配以其母年七十六收贖告身盡行追奪放送之意敢啓傳曰知道
정조 21년
知經筵李秉鼎疏曰伏以臣之無似忝叨經筵頃因中庸之進講猥以不偏不倚物來順應之文義有所陳達而伏蒙體念之聖敎尙切榮感之微忱卽伏見堂疏批旨下者竊有區區願忠之見不敢自隱於天地父母之前矣噫儒臣者其職則經幄其責則論思今其疏雖或援譬失當辭不達意而原其心實出於斷斷無他隨事匡救則不惟不賜開納至以思亂之徒四字乃反加之於平日禮遇之儒臣此豈不有欠於大聖人不偏不倚物來順應之道哉玆敢略控短章仰貢愚悃伏願聖明特賜反汗以光聖德仍治臣猥越之罪以昭法紀千萬幸甚臣無任云云答曰省疏具悉今世未見似此匡救之說卿乃能之言簡而意摯深得經筵之體可謂不負所知旣嘉之何靳之昨日疏批中思亂之徒四字縱因有激而發果然駭眼許令政院抹去卿則特賜內下鹿皮一令仍傳曰習俗難矯綱紀凌夷凡有涉於怎麽事件無論東西南北大小輕重段落體貌擔却笆籬事面屬之弁髦醉夢迷亂不怕天不怕地殆不識君君臣臣之義不待有識之而竊議永歎而孰不知其爲然也昨日兩玉堂疏語引諭已不着題而朝來兩司之聯箚尤異於堂疏不曰涉禁無異犯禁不曰臆度卽亦妄度苟欲招見何必誘引守臣上來若使避寓樣然後可以招來乎前此守臣之似此往來也其時之無一事葛藤廷臣亦嘗經歷屢遭而忽地今番空然如彼紛叫是誠何心不滿一笑然而旣提官村無事之諺語設言於絲綸只給箚本便不以臺臣待之者此意令聯箚兩司知之咸知此擧亦出於矯習俗之苦心大抵蔽一言曰今日兩司知經筵李秉鼎之罪人而尤所惜之者臺垣兩首僚也
정조 21년
行右承旨申耆疏曰伏以臣於昨夜伴直承旨李景溟遞職之命竊有所滿心惶恧者玉堂聯疏蓋出於有懷必陳之義故捧入之際初不留難處分截嚴罪歸同僚在臣廉防固不當專委該房晏然職次而更鼓已深未敢瀆擾經宵寓直悚蹙尤切玆乃露章自列經出禁局伏乞聖明俯賜諒察亟命鐫遞臣職名以安私分不勝幸甚臣無任云云踏啓字
정조 21년
行都承旨洪明浩行左承旨李祖承等疏曰卽者兩司聯箚有捧納承旨出送金虎門之敎臣等不勝瞿然慙悚之至兩司聯箚卽出於有懷無隱之義則捧納之際初無趑趄之端故臣等俱與之停當入啓其何可諉罪於下僚而晏然於職次乎玆敢聯陳短章經出禁扃伏乞聖明亟遞臣等之職仍治臣等擅離之罪以肅朝綱以安私分千萬幸甚臣等無任云云踏啓字
정조 21년
應敎朴載淳修撰金履喬等疏曰伏以臣等昨上聯疏只出於區區憂愛之忱及伏承傳敎下者十行誨責至嚴且重臣等惶恐震越求死不得臣子旣承此不忍聞之嚴旨則何可一刻晏然於禁直之中而更鼓方深門鑰已下坐以待朝冒死陳章徑出禁扃伏乞亟命有司先治爲臣無狀之罪仍勘擅離之律以肅朝綱以正臣分焉臣等無任云云省疏具悉所辭依施
정조 21년
丁巳四月二十八日卯時上御重熙堂都承旨左承旨入侍時行都承旨洪明浩行左承旨李祖承假注書尹命烈記事官金景煥記注官金良倜以次進伏訖上曰受押單子禮房代押可也命明浩書應敎朴載淳等疏批訖命退承史以次退出
정조 21년
行都承旨權裕在外行左承旨李祖承坐直行右承旨洪仁浩坐直左副承旨李魯述坐右副承旨金啓洛坐同副承旨魚用謙牌不進注書柳遠鳴差祭一員未差假注書尹命烈仕李弘謙仕直事變假注書李毅采仕
정조 21년
李祖承啓曰都承旨左承旨右承旨同副承旨未差左副承旨李魯述在外右副承旨金達淳方在待勘中坐直無人未差之代政官牌招開政差出待下批牌招何如傳曰右副承旨亦以遞差傳旨捧入前望單子入之待下批牌招察任
정조 21년
傳于李魯述曰今日廟宮朔祭奉審傳香齋宿承旨當爲進去承旨見窠前承旨李祖承仍任
정조 21년
吏曹前承旨李祖承仍任事承傳
정조 21년
承旨前望單子入之權裕洪仁浩金啓洛魚用謙落點
정조 21년
藥房提調沈煥之行右承旨洪仁浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
李魯述啓曰玉堂備員間視事頉稟之意敢啓傳曰知道
정조 21년
李魯述啓曰行大司憲金載瓚執義李翊模掌令韓永逵牌招啓辭未下掌令洪彦燮持平金壽祖鄭宗魯在外監察茶時之意敢啓傳曰知道
정조 21년
李魯述啓曰御營廳將官來言今日本廳軍兵日次私習云矣敢啓傳曰知道
정조 21년
李魯述啓曰備邊司郞廳來言今日賓廳日次而無時急稟定事不得來會云矣敢啓傳曰次對久未爲之又何不爲來會使之依例來會
정조 21년
傳于李魯述曰傳香承旨馳詣宗廟景慕宮奉審摘奸以來
정조 21년
李魯述啓曰今日次對兩司當爲進參除在外外未肅拜呈告人員竝卽牌招何如傳曰允昨日下敎之後尙無來避其可曰臺閣有故事乎
정조 21년
李祖承啓曰新除授都承旨權裕時在忠淸道韓山地斯速乘馹上來事下諭何如傳曰允
정조 21년
傳于金啓洛曰大臣備局堂上引見
정조 21년
李祖承啓曰檢閱金履永分揀放送事命下矣卽爲牌招入直何如傳曰與上番牌招入直
정조 21년
傳于洪仁浩曰明日動駕時閣班不可不備員前直提學李晩秀仍任令本閣待開門牌招
정조 21년
吏曹口傳政事奎章閣直提學單李晩秀仍任事承傳
정조 21년
以都摠府寶劍望筒傳于金啓洛曰未肅拜摠管卽爲牌招嚴飭行公在外人許遞令該曹口傳差出
정조 21년
兵曹口傳政事以申耆爲副摠管
정조 21년
李祖承啓曰玉堂上下番俱空事甚未安修撰金近淳卽爲牌招入直何如傳曰允
정조 21년
以修撰金近淳牌不進罷職傳旨傳于李祖承曰只推
정조 21년
以同副承旨魚用謙牌不進罷職傳旨傳于金啓洛曰只推
정조 21년
傳于李祖承曰發遣吏郞諸執事淸齋與否摘奸以來
정조 21년
洪仁浩以都摠府言啓曰新除授副摠管申耆時無職名令該曹口傳付軍職以爲肅謝之地何如傳曰允
정조 21년
兵曹口傳政事護軍單申耆
정조 21년
洪仁浩以兵曹言啓曰依傳敎大祀中祀祭享時守門郞廳護軍磨鍊別單書入之意敢啓傳曰知道
정조 21년
洪仁浩以訓鍊都監言啓曰來五月初一日景慕宮展拜時因兵曹節目金虎門軍三十名除出把摠李仁默哨官申大益率領挾輦侍衛集春營軍五十名哨官李寬彬領赴都領營門還宮後各還直所而竝待標信擧行之意敢啓傳曰知道
정조 21년
洪仁浩以御營言啓曰來五月初一日景慕宮展拜仍行夏享大祭省牲省器時依兵曹節目弘化門集春營入直軍各五十名除出大將臣李漢豐率領弘化門外分左右排立東營入直軍三十名除出入直哨官丁麟泰率領宮大門外把守而竝待標信擧行解嚴後各還本處入直之意敢啓傳曰知道
정조 21년
兵曹宗廟親享時正門東門西門守門兵曹郞廳各一員永寧殿正門東門守門摠府郞廳各一員攝行時宗廟正門兵曹郞廳一員東門西門守門護軍永寧殿正門摠府郞廳一員東門守門護軍以上五衛將忠翊忠壯將中各一員社稷親享時正門東門西門守門兵曹郞廳各一員攝行時正門兵曹郞廳一員東門西門守門護軍五衛將忠壯忠翊將中各一員永禧殿親祭時正門南門守門兵曹郞廳各一員景慕宮親享時正門守門兵曹郞廳一員攝行時正門守門兵曹郞廳一員以上兵曹郞廳不足則摠府郞廳通融啓下中祀祭時南壇漢江先農壇先蠶壇雩祀壇以上正門護軍一員字內營門堂上將官中一員東門西門守門護軍各一員文宣王廟親行酌獻禮時正門東門西門兵曹郞廳各一員兵曹郞廳不足則摠府郞廳通融啓下攝行時正門守門護軍二員東門西門守門護軍各一員
정조 21년
丁巳四月二十九日辰時上御熙政堂藥房入診大臣備局堂上引見入侍時藥房提調沈煥之行右承旨洪仁浩假注書尹命烈記事官金景煥記注官金良倜左副承旨金啓洛假注書李弘謙事變假注書李毅采右議政李秉模漢城判尹金文淳行上護軍金持默刑曹判書李得臣兵曹判書權吏曹判書李秉鼎水原留守趙心泰漢城右尹李漢豐大護軍徐龍輔行副護軍南公轍醫官柳光翼金孝儉金光國白成一李周憲李惟鑑玄必采吳仁豐丁希泰以次進伏訖秉模曰近日朝候尙寒聖體若何上曰一樣矣秉模曰王大妃殿氣候若何上曰一樣矣秉模曰惠慶宮氣候何如上曰一樣矣秉模曰元子宮開講之後睿學日就不勝欣忭矣煥之曰醫官待令入診何如上曰置之也秉模曰今日次對頉稟而旣有來會之敎故臣雖入來而左相不得造朝臣獨登對實爲未安矣上曰左相年旣篤老難以筋力爲禮故已有賓對則觀勢簉朝之敎卿之替行亦是中書故事也此後則依例來會本司坐起亦須頻爲之好矣秉模曰昨伏見吏判疏批下者以仰嘉奬之聖意臣不勝欽頌而以臣愚見從後轉環之度猶不如初無過中之敎矣堂疏批旨中四字雖以匹庶言之若承此敎則豈敢安心乎上曰予於堂疏之批雖因有激而發名以玉堂歸之思亂之徒不無礙眼之端而吏判之言適及於是其爲匡救實大矣且其言約而盡其文簡而切深得言事之體予之嘉納良以是也大抵堂疏之至引亞夫事語意實不襯着亞夫以閫外任重之故君令亦有所不受則在今昇平之世守臣之尋常往來初無可以擬議爲論思之臣者請罪則可也而乃反營護此豈成說乎批答四字之敎非不知有礙於所見而蓋欲爲矯俗之一端也近來國綱解弛俗習乖悖凡屬此等之事人人皆爲直臣事事皆稱讜論不顧體貌不識道理甚至有年前碎門血指等駭悖擧措非一非再而一番處分未有懲勵之效伊後事端輒循劻勷之套朝廷之規模一無準的所以有今日林蓍喆之事若又因循置之則來頭之弊將不勝言且細柳營壁門之不開亦漢唐時事而若在三代以上時則初不必有是事矣況以此而援喩於逗遛文殊山城者初何嘗一毫襯似乎雖以先正際遇之隆其於金弘郁事積費誠悃多歷年所而始乃開口則今人之欲爲先正之所不能遽爲者抑何意也雖以本事言之若欲一番招見則何必於守臣上來之後可以招來乎且昨日兩司之擧措眞所謂使人大慙嚴敎之後尙無避嫌之事而如例違牌尤豈不駭然乎此後則卿其另加董飭俾有存格例尊事面之道宜矣秉模曰備承縷縷辭敎臣不知所對而聖敎以先正事發端臣敢有仰復矣若使先正臣宋時烈生値聖明之世則其所協贊匡救之效豈無矯時正俗之道乎上曰先正尙矣如得比先正十居一分之人猶可以回漓反淳朝著賴之敬憚士林以之觀感而思其人不得見故日前先正祠版入城時予果取覽其遺集與年譜披閱竟日以替見其人思昨年李文純祠版入來時筵臣有言之者故伊時有諸生迎候之敎仍有致祭之命而今番宋文正亦不得不依昨年文純例本家祀孫若從城外直路從便將往則可矣慮不及此殆若效尤於昨年務勝於今日然者甚可歎也嘗聞古談先正着麤布道袍椉痛馬總角奴引長轡蒻笠一奴持棰隨馬後鞭之先正本意亦必如此則今此之擧是豈尊先正之道乎此不但士林之羞恥亦爲朝廷之欠事政由於儒林宗匠之無其人故耳且念我朝諸先正子孫之可以作宰者非止一二而若於祠版之過城中也一依昨今年例爲之則其爲煩屑可勝言哉大抵邇之事父遠之事君事君事師本無二致今人之事師也不知其爲非禮之禮則其於事君也亦何責其盡分盡禮乎然則今之人雖謂之只知事父亦可乎秉模曰今奉聖敎仰認深體先正之本意誠不勝欽仰矣昨今迎候之擧果涉張大此後則似不必每每如是矣上曰聞卿獨不進參於迎候之班云然乎秉模曰時任相臣身佩命召故例不得出城矣上曰佩命召不得出城蓋指將兵之臣也古者大臣若有深夜入侍之命則不待命召合符而入來矣今則無是例矣大臣命召係是無軍務之任則亦何必因此而不得往來城外乎秉模曰此後雖不敢經宿城外而若當日則仍佩往來乎上曰無妨矣上曰次對爲之秉模曰此忠淸監司林濟遠狀啓也以爲道內各邑驛中尼城藍浦栗峰等三邑驛新還未盡收捧故定査官査實詳覈則尼城縣自辛亥虛錄各穀爲一千八百九十石零藍浦縣自甲寅虛錄各穀爲五百七十二石零栗峰驛虛錄反作未知創自何年而丙午以前文簿散佚無以憑覈流來代捧連爲懸錄始以有文跡之丙午査出則虛錄各穀爲八百十一石零流來單代太租竝耗一千二百七十五石零莫重國穀年年反作致有此豐歲未準捧之弊前後守令察訪罪狀依法嚴勘未捧各穀待秋成期於準捧而其中栗峰單代積逋舊還旣已收捧而千餘包米代之租太今若一從本邑又令還作則弩末民情將不無絶站之慮年前嶺邑時留穀名釐正會案之已例雖不敢遽議而其所矯救之方不可不及今變通請令廟堂稟旨分付矣無論邑驛單代之弊何道不然而矯救之道惟在道臣自道內從長釐正若欲隨現登聞邑驛則各爲自拔之計道臣則欲免掩置之罪輒引不常有之特恩要自廟堂區處則穀簿擧將枵然糴法亦無所施後弊所關不可無飭該道臣推考另飭矯救之道俾有釐正之效何如上曰依爲之出擧條秉模曰箭串牧場放養之馬今漸數多諸牧場分定之雌馬亦方次次上來定牧子看養之節不可不及今區處已於諸員中擇置三十名爲先以此數輪回看養所受位田外如干接濟之道自本寺從便擧行節目則待分養馬永久定式後一體爛商啓下之地何如上曰依爲之出擧條秉模曰臣方兼帶太僕提擧而本寺事自是劇務與戶惠廳無異臣實無堪任之望冀或有體諒之道矣上曰本寺事務不輕而重故右相苦心擔當期於釐正矣卿於此任亦遵何約束以有實效可也大抵國君之富數馬而對馬政之重有如是矣詩人之美衛文至曰秉心塞淵騋批三千人君懋實之政亦莫先於此故國初先築都城次築牧場背山臨水周圍廣闊當初設施之意於斯盛矣及至中間界限漸縮乃者植柳結柵以爲防限而朴排以外耕田之民同心守護如古者井田八家之同養公田矣到今不惟不能如古竝與朴排以內私田亦不能禁制又有宮家草場之禁無非害於養馬是豈成說乎天駟房星實爲馬祖而詩經所載班班可考則祀典之中廢極爲欠事矣自今年復舊設行卿須另念察飭壇壝則修治祭品則精潔可也秉模曰明日省牲省器動駕時兵曹節目不待隨駕軍兵取稟草記啓下徑先入啓事極疎率兵曹判書權推考何如上曰依爲之出擧條秉模曰今日次對備堂懸頉者甚多聞皆衆所共知之實病而其中李書九別無情病連爲不參極爲未安爲先推考申飭行公何如上曰依爲之出擧條秉鼎曰端午不遠亨官今方塡差而罷散甚多分排苟艱在前如此之時自廟堂每有侍從堂上堂下違牌坐罷人員請敍付軍職之例矣今番則何以爲之乎敢此仰達上曰敍用可也出擧條命書榻敎曰侍從堂上堂下違牌坐罷人竝敍用得臣曰以全義縣黃大潤殺獄査啓判付內有更令道臣嚴飭推官另具意見加訊得情啓聞之命而道臣査啓纔已啓下本曹矣推官只循初入之見而査報太涉草率道臣只謄該邑之狀而意見初無論列有欠審愼亦違獄體原啓本還下送使之更爲論理修啓後稟處何如上曰依爲之出擧條上敎心泰曰近日頗有惜乾之漸水原近處牟麥何如心泰曰初八日之雨不過浥塵而雨澤尙不洽然沙田春牟間多枯燥之形矣上曰牟麥自是旱草想不必大段受損而大抵近來粒米過爲狼戾亦不無戒盈滿之慮矣仍命備堂先退秉模等退出命書傳敎曰承旨房仍右承旨爲軍士房命退承史以次退出
정조 21년
行都承旨趙鎭寬坐行左承旨李祖承坐行右承旨洪仁浩坐左副承旨李魯述坐直右副承旨金啓洛坐直同副承旨魚用謙未肅拜注書柳遠鳴仕一員未差假注書李弘謙仕直事變假注書李毅采仕
정조 21년
大駕詣景慕宮展拜罷入齋室後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 21년
李祖承啓曰來初五日朝參日次矣敢稟傳曰停
정조 21년
李魯述啓曰行大司憲金載瓚執義李翊模掌令韓永逵未肅拜掌令洪彦爕持平金壽祖鄭宗魯在外監察茶時之意敢啓傳曰知道
정조 21년
李祖承啓曰今日擧動承旨當爲備員而同副承旨魚用謙不爲仕進卽爲牌招何如傳曰允
정조 21년
承旨前望單子入之趙鎭寬落點
정조 21년
以同副承旨魚用謙牌不進罷職傳旨傳于金啓洛曰連日牌不進之情勢何許情勢乎李明淵出場之後以竝宥之意有此點下則豈敢以向日飭敎爲必遞之端乎傳旨勿施
정조 21년
以同副承旨魚用謙牌不進罷職傳旨傳于金啓洛曰不欲入院則遞去
정조 21년
趙鎭寬以司饔院監膳提調意啓曰鷹師貢人等呼訴內京貿山雉今已垂乏將無以推移封進云依前傳敎定式今日爲始各殿宮日下生雉以活鷄全數代封之意敢啓傳曰知道
정조 21년
趙鎭寬以吏曹言啓曰今此端午祭獻官執事中時無職名人員令該曹口傳付軍職何如傳曰允
정조 21년
趙鎭寬以吏曹言啓曰今此各陵殿宮園墓端午祭祭官當爲磨鍊以入而除老病公故實無推移分排之路依近例刑官司饔院官員及年六十以上人通融塡差以入之意敢啓傳曰知道
정조 21년
丁巳五月初一日卯時上詣景慕宮展拜入侍時行左承旨李祖承行右承旨洪仁浩左副承旨李魯述右副承旨金啓洛記事官柳遠鳴假注書李弘謙記事官吳泰曾金履永二提學沈煥之直提學李晩秀檢校待敎沈象奎徐有榘以次隨駕上具翼善冠衮龍袍乘輿出石渠門由月覲門入逌覲門至宮門外降輿步詣就版位行再拜禮仍詣廟內奉審訖還御齋室少頃改具遠遊冠絳紗袍步出齋殿門就省牲所省牲就省器所省器訖上曰仍爲肄儀又敎曰初獻樂章皆卒章後始唱階下笏記可也兵曹判書權曰大祀中祀時守門郞廳護軍旣兼禁喧則似當以戎服擧行而不可無一番稟定故敢此仰達矣上曰依爲之出擧條乘輿出宮門命書駕前下敎曰在外都承旨許遞前望單子入之待下批牌招先入侍後謝恩由逌瞻門入弘化門明政門永淸門交泰門還內諸臣以次退出
정조 21년
丁巳五月初一日未時上御便殿左承旨入侍時行左承旨李祖承假注書李弘謙記事官吳泰曾金履永直提學李晩秀檢校待敎沈象奎抄啓文臣曺錫中洪樂浚以次進伏訖上敎錫中曰儀軌校準近益爲難數爻卷看準能無差爽之慮否錫中曰日前所納二卷皆是數爻件待啓下當更爲詳準矣上曰卽今草件雖已校準而亦聞多差誤處印成後一統看準若更有誤處則又爲改印可慮須更着念詳準無有一字差謬之弊可也敎晩秀曰五倫行實期於今月內印行使兩翰林同爲校準而一邊始印可也仍敎泰曾等曰除非賓對入侍則勿爲入侍日日進詣鑄字所着意看準可也命泰曾等先退泰曾履永錫中樂浚退出上曰二提學入侍賤臣承命出傳與二提學沈煥之偕入進伏上曰明日書筵諭善入來乎煥之曰當入來矣上敎晩秀曰明日講學直提學與原任直閣南公轍同爲入來宜矣煥之曰卿宰中某某人亦隨時入參瞻望縟儀似好矣上曰唯來頭則如卿老成人當與胄筵之講自可入參矣命晩秀先退晩秀退出上敎煥之曰近日雨澤尙閟卿聞鄕外農形何如云耶煥之曰聞惜乾之情擧皆甚切云矣命退諸臣以次退出
정조 21년
行都承旨趙鎭寬坐行左承旨李祖承坐直行右承旨洪仁浩坐左副承旨李魯述坐右副承旨李肇源未肅拜同副承旨金啓洛坐直注書柳遠鳴病一員未差假注書李弘謙仕李允謙仕直事變假注書李毅采仕
정조 21년
李魯述啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰兩司事豈成說乎不避己未安其後牌去來便歸沒着落以此以彼不可無飭都憲以下無論未肅拜已肅拜從重推考
정조 21년
傳于趙鎭寬曰下直守令留待
정조 21년
注書柳遠鳴差祭代以李允謙爲假注書
정조 21년
傳于趙鎭寬曰禮曹參判前望單子入之待下批牌招察任
정조 21년
禮曹參判前望單子入之尹得孚落點
정조 21년
吏曹兼大司成單尹得孚
정조 21년
傳于洪仁浩曰宣傳官有闕之代令該曹口傳差出
정조 21년
兵曹口傳政事以李馨秀爲宣傳官
정조 21년
李祖承啓曰玉堂上下番俱空事甚未安修撰金近淳旣有只推之命卽爲牌招入直何如傳曰整理儀軌校正之役相妨本職許遞
정조 21년
李祖承啓曰副應敎韓用鐸牌不進罷職傳旨今方捧入而校理韓光植副校理柳相祚副修撰尹行直李基讓在外玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 21년
有政吏批判書李秉鼎參判徐邁修進參議韓用龜陳疏入啓行都承旨趙鎭寬進以李肇源爲承旨韓光植爲應敎朴吉源爲校理高宅謙爲副校理尹序東爲修撰金銑爲直講朴載淳爲兼中學敎授洪龍鎭爲肅川府使李邦億爲求禮縣監姜世鷹爲成歡察訪趙德敷爲平陵察訪柳煒爲居山察訪吳文常爲昌城府使李漢喬爲金郊察訪金景璹爲律學敎授朴載淳爲副應敎金熙采爲校理金履喬爲修撰張思恭爲引儀濟用主簿單成肯柱
정조 21년
兵批判書權濬川司進參判姜彝正病參議金勉柱入直進參知睦萬中病同副承旨金啓洛進護軍洪明浩權裕副護軍金達淳李景溟魚用謙竝單付
정조 21년
李祖承啓曰玉堂上下番俱空事甚未安除在外陳疏入啓外副應敎韓用鐸牌招以爲入直之地何如傳曰允
정조 21년
李祖承啓曰應敎朴載淳修撰金履喬等上疏亟命有司先治爲臣無狀之罪仍勘擅離之律事依施矣以何傳旨捧入乎敢稟傳曰遞差傳旨捧入
정조 21년
李魯述啓曰卽者義禁府都事來言時囚皆令今日內勘處事命下而判義禁邊得讓未肅拜次堂例不得擧行云判義禁邊得讓牌招以爲擧行之地何如傳曰允
정조 21년
以尹𡊠囚單子傳于金啓洛曰依同罪他囚例勘處後草記
정조 21년
以江華留守李義弼狀啓渰死人恤典題給事判付內啓下戶曹爲旀另施恤典如有身役蕩減事回諭爲良如敎
정조 21년
金啓洛以戶曹言啓曰臣益祚今日以全羅道聖堂倉漕船點檢事出來江上矣法聖倉所屬光州等十三邑鎭丙辰條田稅大同合米一萬九千七百七十八石零太四千六百十九石零本倉漕船二十五隻分載追後來泊于西江前洋故一體點檢之意敢啓傳曰知道
정조 21년
洪仁浩以司僕寺一二提調意啓曰頃因本寺郞廳韓大裕所懷有退與二提調相議斯速指一草記之命矣取見所懷則以爲有間場仍分養近牧放養三條之論而間場則非但物力多入一經潦水則易致漂流仍分養則六七朔喂養萬餘金之外又有近萬金添減之數近牧放養則恐有盡數故失之慮姑罷分養之規爲辭矣分養之弊非曰無之屢百年遵行之法今不可遽罷間場之多費易漂仍分養之近萬金添減俱不可不念惟是近牧放養最似便順且所謂盡數故失之慮似緣年前偶然之事而此則其時事勢適有然者未必專由於馬有主客之勢强弱相呑之致今年則姑就近畿牧場放養更觀來頭便否爛熳商確隨時稟處何如傳曰允半千馬匹權分畿內牧場能無移疾之歎乎以人以畜俱非仁政所推更爲論理草記可也
정조 21년
李魯述以義禁府言啓曰時囚罪人尹𡊠依同罪他囚例勘處後草記事命下矣尹𡊠傳旨內統營舊還全未捧依事目拿問罪取考律文則大典通編倉庫條有曰各道舊還未準捧守令論罪大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行進奪雜令條有曰王府決杖者代以金贖矣在前如此之人竝以此律勘處尹𡊠依此律杖一百收贖告身盡行追奪放送之意敢啓傳曰知道如有功議各減一等可也
정조 21년
李魯述以義禁府言啓曰尹𡊠杖一百收贖告身盡行追奪放送草記批旨內如有功議各減一等可也事命下矣尹𡊠無功議云矣敢啓傳曰知道
정조 21년
李魯述以義禁府言啓曰保放罪人李光葵鄭枻等竝還囚照律以入之意敢啓傳曰知道
정조 21년
禁府照目前檢書官李光葵鄭枻矣日省錄事體莫重前後飭敎何等諄勤今二月朔日省錄凡例太不整齊字句亦多錯誤疎忽不審莫此爲甚各杖一百收贖告身盡行追奪竝只私罪奉敎依允爲旀鄭枻段功減一等爲良如敎又照目別害前僉使吳顯忠矣北關山貿非蔘卽貂觀於道査則貿蔘雖無可執之跡是白乎乃換貂不啻狼藉謂以廩餘分給民間待秋換徵山氓編戶之稱冤不問可知當初囚供之縷縷自明終歸欺罔之科究厥所爲誠極痛駭從重論杖一百收贖告身盡行追奪徒三年定配私罪奉敎依允
정조 21년
黃海監司李義駿疏曰伏以臣猥叨藩任行將辭陛矣臣之父母墳山在於京畿廣州地而身縻公役久闕省掃霜露之感每結于中今當遠離情理尤切玆敢略陳短章冒控衷懇伏乞聖慈俯垂矜諒特賜臣數日之暇俾得歸省先壠以伸至情焉臣無任云云答曰省疏具悉卿其依所請往省
정조 21년
吏曹參議韓用龜疏曰伏以臣負必死之罪荷欲生之恩屈法於金木之誅而施之以薄竄之典臣於嚴程震剝之中未嘗不回望北斗步步瞻祝繼之以涕淚也嗚呼凡今在廷之臣就不蒙生成陶鑄之化而豈有若臣之從前恩造生死肉骨決髓淪肌者乎門戶幾覆而惟殿下全保之罪累至重而惟殿下庇覆之譬若慈母之恩偏護病子雨露之澤亦霑枯木如傷若保之德天高地厚而臣誠冥然頑然不忠不肖絲毫未報罪戾愈積天心默運於寬恕而臣則不知其益感造化曲費於指導而臣則不知其益勵以至於向來事而平生秉執之期以死守者褫魄喪魂蒼黃顚錯終不免前疏後政判作兩截致使義理幾晦隄防不嚴若論臣罪萬戮猶輕而曾不幾何罪名蕩滌之命遽下於千萬夢寐之外天官之寵除馹召之特恩聯翩一朝郵傳千里臣於泣血訟愆之中忽聞是命疑夢疑眞若醉若醒惝然而起泫然而涕時値元朝佳節於絶域荒裔戀結之微忱倍切感祝之私懷難抑臣遂趨入館舍北望拜稽邊氓聳觀府吏動色自顧臣身墨池而雪嶺坑坎而袵席矣轉罪爲榮攢手祝天自不覺五內之失守精爽之飛越也依藉王靈穩返城闉日與兄弟妻子傴僂頌恩雖由此退塡丘壑萬萬無餘憾而繼又有銀臺特除恩數彌隆叨謝是急冒入脩門顚倒出肅仍躡群僚之後重登香案之前咫尺耿光周旋瞻依是豈積罪如臣始所敢望每一循顧惶汗如流惟玆參佐銓衡之任卽臣僨誤之地而數旬之間除旨荐降臣雖至愚至迷如木如石豈不知天地父母之至仁大德而終不敢唐突冒膺屢犯違傲之罪恭俟鈇鉞之誅何幸聖度天大曲加諒察郵罰不降遞解有命到底洪恩如山如海竊庶幾自玆以往隨分屛蟄終荷生成之澤而纔過數日誤恩如舊召牌復臨不棄之聖念愈往愈摯而顧臣感激惶恧之忱益無以自措也嗚呼念臣罪負有非一時忙錯之擧上而貽淸朝之羞下而失咫尺之守中夜數愆直欲無生臣亦粗具彝性何敢憑恃寵靈隳壞廉防揚揚抗顔自同無故之人乎臣於是職其限如鐵寧伏方命之辜萬無進身之路玆敢披瀝肝血仰瀆崇嚴伏乞聖慈俯垂鑑諒先治臣逋慢之罪以肅朝綱仍令選部勿復檢擬於三銓之望以安賤分不勝幸甚臣無任云云省疏具悉爾其勿辭察職
정조 21년
丁巳五月初二日卯時上御誠正閣諸承旨持公事入侍時行都承旨趙鎭寬行左承旨李祖承行右承旨洪仁浩左副承旨李魯述右副承旨金啓洛記事官柳遠鳴假注書李弘謙記事官金景煥記注官金良倜檢校待敎徐有榘巨濟府使申啓文密陽府使尹㬘以次進伏訖啓洛讀奏咸鏡監司李鼎運狀啓渰囕燒死人等處恤典題給事平安監司朴宗甲狀啓燒燼民家拔例顧助事有旨祗受事江華留守李義弼狀啓渰死人等處恤典題給事魯述讀奏慶尙監司李亨元啓本義城縣定配罪人金器天遭母喪依法典給暇事咸鏡監司李鼎運啓本死囚罪人同推開坐事黃海監司閔台爀啓本罪人金景興限滿令該曹稟處事命書判付訖上曰籌司坐起今日亦闕坐起一款雖屬文具亦一存羊之意則豈可如是乎仍命書傳敎曰當此惜乾之時益切勤孜之念且於再昨賓筵亦有酬酢則昨雖値齋今亦闕坐若此不已竝與諺所謂樵童之倣戲而何從而倣之乎左相則賓對亦令觀勢簉朝本司坐起之今日不爲有慨於卿者多此後依日前筵敎申復舊規事令備郞傳諭右相上曰兵判及濬川都廳俄使入來矣待令乎知入可也遠鳴承命出傳回奏曰未及待令矣上曰連爲催促入來可也遠鳴承命出傳與兵曹判書權偕入進伏遠鳴奏曰濬川都廳昨日出楊州地不爲待令云矣上曰使之今日內入來可也遠鳴承命出傳上敎曰近日惜乾之意最緊方農之時民事爲甚悶然卿聞外方農形何如云耶曰臣聞鄕人之言則湖南湖西則雨澤旣洽而入京畿之域自振威縣頗有旱意云矣上曰大抵近年年事連豐粒米狼戾人心狃安予竊以此爲警懼之端矣敎曰濬川之役當及今爲之而大濬川待秋爲之爲先川邊家坐前汚穢處使卽濬之而待都廳入來各別申飭使字內營門將臣親審敦化門近處川渠可濬處亦卽濬之而卿則進詣景福宮濬其池可也蓋惜乾之時濬滌川道亦祈雨之一端則今豈一時緩忽乎命先退退出上曰昨日同副承旨遞差傳旨還爲持入可也賤臣承命出持入上曰同副有何情勢而何如是違牌耶鎭寬曰向於李明淵供辭判付有受誣被衊之敎前後討罪者自歸於誣衊人之科故魚用謙之引義良以是也上曰李明淵討罪者非特此人則何獨如是深引乎祖承曰顯隆園行祭後餕餘留守爲獻官時則典祀官例爲齎來而今番則本府判官爲典祀官餕餘判官當齎來矣上曰令出番園官齎來可也祖承曰此後如此之時則依此定式擧行乎上曰唯上曰下直守令進前啓文進奏職姓名上曰爾年幾何啓文曰五十七矣上曰奏履歷可也啓文曰以權管爲參上武兼遷爲都摠都事經歷黃海虞候洪州營將海美縣監矣上曰自海美何爲遞歸乎啓文曰殿最㞐中遞歸矣上曰今番則無復如前之爲以念特差之意須各別着意爲之也魚箭鹽盆近有還屬統營之擧營校往來難保無弊爾其另加檢飭俾無民弊可也㬘進奏職姓名上曰爾亦着念爲治可也命鎭寬除七事宣諭鎭寬宣諭訖仍命退諸臣以次退出
정조 21년
丁巳五月初二日酉時上御便殿右承旨入侍時行右承旨洪仁浩假注書李弘謙記事官金景煥記注官金良倜檢校待敎沈象奎以次進伏訖上曰五倫行實幾許印出乎象奎曰始印七八張矣上曰必於今月內盡爲印行可也上曰鄕禮合編亦幾何爲之乎象奎曰期於十日內告完矣上曰此冊序與跋間不可無之令直提學作序文著於卷首俾知爲此書之所以然好矣象奎曰書冊刊印之役皆自鑄字所措備物力而今此五倫行實纔已開印當於今月內頒行矣工役不些匠手苟簡方外匠手中印出匠均字匠限十名使役似好而係是無料故敢此仰達矣上曰今番則戶料兵布磨鍊可也出擧條命退諸臣以次退出
정조 21년
都承旨未差左承旨未差行右承旨洪仁浩坐直左副承旨未差右副承旨李肇源坐直同副承旨未差注書柳遠鳴差祭一員未差假注書李弘謙仕李允謙仕直事變假注書李毅采仕
정조 21년
李肇源啓曰明日寧陵忌辰祭正日相値視事頉稟之意敢啓傳曰知道
정조 21년
傳于洪仁浩曰再明日次對進定於今日
정조 21년
洪仁浩啓曰今日次對兩司當爲進參除在外外未肅拜呈告人員竝卽牌招何如傳曰允
정조 21년
傳于洪仁浩曰軍士房承旨入侍
정조 21년
兵曹口傳政事副護軍單李魯述
정조 21년
臺諫前望單子入之金熙采落點
정조 21년
兵曹以徐有大爲右邊捕盜大將以李得濟爲禁軍別將
정조 21년
洪仁浩啓曰新除授右邊捕盜大將徐有大卽爲牌招命召及大將牌傳令牌傳授何如傳曰允
정조 21년
李肇源以吏曹言啓曰新除授昌城府使吳文常戶奴呈狀內奴矣上典父母今年俱爲七十一歲法不當赴任卽速入啓遞改云邊倅親年七十歲者不得差送載在法典昌城府使吳文常改差何如傳曰允
정조 21년
有政吏批判書李秉鼎參判徐邁修進參議韓用龜牌不進右副承旨李肇源進以高宅謙爲執義以朴瑞源爲司諫以張至冕爲獻納以洪致榮爲正言以李羲甲爲校理以李堯憲爲昌城府使
정조 21년
以忠淸監司望筒傳于李肇源曰若非吏曹堂上則藩任辭遞人於何點下吏曹判書李秉鼎從重推考望筒勿施
정조 21년
李肇源以吏批言啓曰全羅監司今當差出而擬望之人乏少承旨竝擬何如傳曰允
정조 21년
吏批再政以徐美修爲忠淸監司趙鎭寬爲全羅監司軍器主簿單李偃
정조 21년
兵批判書權進參判姜彝正病參議金勉柱入直參知睦萬中病右承旨洪仁浩進以申大謙爲訓鍊都正以李龍模爲僉知以柳復文爲慶熙將以李觀成申百祿爲羽林將以權翊爲訓鍊主簿以金重鼎爲安骨萬戶以扈國良爲植松萬戶以林濟遠爲護軍以李民秀爲副護軍以李翊模李貞運李羲甲韓永逵爲副司直以李海淸爲副司果竝單付
정조 21년
李肇源以弘文館言啓曰本館下番闕直事甚未安副應敎朴載淳副校理高宅謙修撰金履喬旣有只推之命竝卽牌招以爲推移入直今日政新除授玉堂待下批一體牌招察任何如傳曰允
정조 21년
以副應敎朴載淳校理高宅謙修撰金履喬牌不進罷職傳旨傳于李肇源曰只推
정조 21년
李肇源啓曰吏曹郞廳來言承旨有闕政事取稟傳曰明日爲之
정조 21년
洪仁浩以備邊司言啓曰卽見忠淸水使安橚狀啓則以爲官門聚點之法其來已久而官門窄狹軍兵難容則竝皆設行於敎場而水陸無別尙未有一定規制凡舟師軍兵之强行陸操節次者非但非其本技至於能櫓軍只爲點名而止船上什物亦未得同時點閱者尤極疎虞此後舟師聚點各其邑鎭船所勿令行船於前洋使射砲手及能櫓軍各乘其船各執其器略行節次因爲點兵點器則似或漸就規範每年春秋似此過行則舟師之操習船什之試用比諸官門點兵似不無一分之益舟師聚點處所官門與船所間令廟堂指一稟處爲辭矣帥臣所論自外面觀之誠有意見而但念朝家之時或許令停操如非災年卽因經操不久使軍卒欲爲休息之意而今乃無論營邑鎭聚待船所各乘其船各執其器略行節次則所停者不過行船一事餘外凡節與正操少無異同安在其特令停操之意乎凡事不必棄舊創新以致別生弊端依前擧行之意分付何如傳曰允
정조 21년
洪仁浩以備邊司言啓曰頃因前黃海監司徐邁修所啓批旨令廟堂稟處以除兩處吏民之俱困固好而甕津則府治所江亦關防專此忽彼能無偏勝之弊乎竝以此意知悉回啓可也事命下矣取見其擧條則以爲黃海水使風高六朔在於甕津風和六朔在於所江移來移去之時弊端不少今則虞候旣已新設虞候使之恒處於所江水使使之恒處於甕津則關防別無疎虞之慮邑務實爲方便之道爲辭矣移來移去雖曰有弊唐船來往所江前洋實爲尤甚今若使虞候恒留專管則威聲之使彼人忌憚終不如帥臣留住之日流來古規猝難變改恒留一款今姑置之何如傳曰允
정조 21년
洪仁浩以備邊司言啓曰頃因兼養賢庫主簿鄭履綏所懷批旨內有廟堂稟處之命矣取見其所懷則以爲養士所用飯米自該曹定其石數逐年區劃而自前式年館試應辦之役朝家之添補不能當所入之費每於飯米之中推移充用丁酉式年以居齋生之不願赴擧館試之故卽爲停止本庫亦免應辦之役庚子自備局別單啓下生劃應辦自本庫擧行壬寅備局更以東堂二所應辦移付擧行已過四五式年本庫之添用每不下四五十石而皆於元劃中推移需用飯米漸至耗縮實難繼用館試未復之前本庫應辦之役特令減下東堂二所應辦亦使各主掌依前輪行則在貢人別無添苦之弊於本庫實有蠲減之惠爲辭矣館試應辦自是養賢庫流來之役而今此東堂二所應辦物役比館試雖曰懸殊亦有異於昔無而今有今於行之多年之後使各主掌輪行則貢人輩却忘舊日之所當便若今時之新創揆以人情勢所必然壬寅廟堂定式有難變改置之何如傳曰允
정조 21년
洪仁浩以備邊司言啓曰頃因兼養賢庫主簿鄭履綏所懷批旨內有令廟堂稟處之命矣取見其所懷則以爲三法司禁隷輩每於懸房橫侵發賣之陳肉勒作兩色三色稱以疊屠捉去徵贖近益滋甚許多典僕方有時日難支之狀自今以後除非目見疊屠而橫侵陳肉一款令該曹該府嚴立科條痛加禁斷爲辭矣法司禁亂之勒稱疊屠侵困懸房雖極可痛所謂疊屠不可謂全無此弊今若使之目見然後始爲執捉則屠宰於人所不知之處者禁吏之目何以得覩乎若然則疊屠之禁廢閣之外似無他道此豈設法之意乎所懷雖如此不可許施至於禁吏之非疊屠而謂之疊屠勒加操縱之弊亦不可不嚴禁分付諸法司各別申飭俾無如前之弊何如傳曰允